CELEX: 32022D0101
Language: el
Date: 2022-01-24 00:00:00
Title: Εκτελεστική απόφαση (ΕΕ) 2022/101 της Επιτροπής της 24ης Ιανουαρίου 2022 σχετικά με σχέδιο διατάγματος του Βασιλείου των Κάτω Χωρών που αφορά τα ροφήματα για νήπια και το γάλα για νήπια, σχέδιο το οποίο κοινοποιήθηκε σύμφωνα με το άρθρο 12 του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2022) 313] (Το κείμενο στην ολλανδική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

26.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 17/56
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/101 ΤΗΣ ΕΠΙΤΡΟΠΗΣ
         της 24ης Ιανουαρίου 2022
         σχετικά με σχέδιο διατάγματος του Βασιλείου των Κάτω Χωρών που αφορά τα ροφήματα για νήπια και το γάλα για νήπια, σχέδιο το οποίο κοινοποιήθηκε σύμφωνα με το άρθρο 12 του κανονισμού (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2022) 313]
            
         
         (Το κείμενο στην ολλανδική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα (1), και ιδίως το άρθρο 11 παράγραφος 2 στοιχείο β) και το άρθρο 12,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 1925/2006 σχετικά με την προσθήκη βιταμινών, ανόργανων συστατικών και ορισμένων άλλων ουσιών στα τρόφιμα προβλέπει, σε περίπτωση απουσίας κοινοτικών διατάξεων, την κοινοποίηση και την αξιολόγηση των νέων εθνικών διατάξεων που αφορούν, μεταξύ άλλων, την απαγόρευση ή τον περιορισμό της χρήσης ορισμένων άλλων ουσιών στην παρασκευή συγκεκριμένων τροφίμων.
                  
               
                     (2)
                  
                  
                     Σύμφωνα με τη διαδικασία που προβλέπεται στο άρθρο 12 σε συνδυασμό με το άρθρο 11 παράγραφος 2 στοιχείο β) του κανονισμού (ΕΚ) αριθ. 1925/2006, στις 28 Ιουλίου 2020 οι ολλανδικές αρχές κοινοποίησαν στην Επιτροπή σχέδιο διατάγματος που περιέχει κανόνες για τρόφιμα με βάση πρωτεΐνες αγελαδινού ή κατσικίσιου γάλακτος, στα οποία έχουν προστεθεί τουλάχιστον μία ή περισσότερες βιταμίνες, ανόργανα συστατικά ή άλλες ουσίες και τα οποία προορίζονται να χρησιμοποιηθούν ως ροφήματα για νήπια ηλικίας ενός έως τριών ετών (διάταγμα σχετικά με τα ροφήματα για νήπια και το γάλα για νήπια, στο πλαίσιο του νόμου για τα βασικά προϊόντα).
                  
               
                     (3)
                  
                  
                     Το άρθρο 1 του σχεδίου διατάγματος περιέχει ορισμό για το «ρόφημα για νήπια» και για το «γάλα για νήπια».
                  
               
                     (4)
                  
                  
                     Τα άρθρα 3 και 4 του σχεδίου διατάγματος καθορίζουν απαιτήσεις ως προς τη σύνθεση του «ροφήματος για νήπια» και του «γάλακτος για νήπια», καθώς επίσης και περιορισμούς για τη χρήση ορισμένων άλλων ουσιών όπως ορίζονται στο άρθρο 2 σημείο 2 του κανονισμού (ΕΚ) αριθ. 1925/2006.
                  
               
                     (5)
                  
                  
                     Ειδικότερα, το άρθρο 3 του σχεδίου διατάγματος προβλέπει ελάχιστες απαιτήσεις ως προς τη σύνθεση για τις πρωτεΐνες, τα λιπίδια και τους υδατάνθρακες, όπως ορίζεται στο παράρτημα II του κατ’ εξουσιοδότηση κανονισμού (ΕΕ) 2016/127 της Επιτροπής (2).
                  
               
                     (6)
                  
                  
                     Επιπλέον, το άρθρο 4 του σχεδίου διατάγματος προβλέπει ότι, όσον αφορά ορισμένες άλλες ουσίες, ισχύουν οι απαιτήσεις ως προς τη σύνθεση που ορίζονται στο παράρτημα II του κατ’ εξουσιοδότηση κανονισμού (ΕΕ) 2016/127.
                  
               
                     (7)
                  
                  
                     Οι ολλανδικές αρχές θεωρούν ότι το σχέδιο μέτρου δικαιολογείται για λόγους προστασίας της ανθρώπινης υγείας. Πιο συγκεκριμένα, οι ολλανδικές αρχές υποστηρίζουν ότι για να εξασφαλιστεί ότι τα νήπια καταναλώνουν ασφαλείς ποσότητες «άλλων ουσιών», το «γάλα για νήπια» και τα «ροφήματα για νήπια» θα πρέπει να πληρούν τις ίδιες απαιτήσεις ως προς τη σύνθεση για τις «άλλες ουσίες» με εκείνες που ορίζονται στην εναρμονισμένη νομοθεσία για τα παρασκευάσματα δεύτερης βρεφικής ηλικίας.
                  
               
                     (8)
                  
                  
                     Σύμφωνα με το άρθρο 12 του κανονισμού (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου (3), που απαιτεί από την Επιτροπή να αναλύσει αναγκαιότητα της θέσπισης ειδικών διατάξεων για ροφήματα [ποτά] με βάση το γάλα και συναφή προϊόντα που προορίζονται για μικρά παιδιά, η Επιτροπή εξέδωσε σχετική έκθεση στις 31 Μαρτίου 2016 (4). Η έκθεση αυτή κατέληγε στο συμπέρασμα ότι δεν υπάρχει αναγκαιότητα θέσπισης ειδικών διατάξεων γι’ αυτή την κατηγορία τροφίμων, επειδή η ορθή και πλήρης εφαρμογή του γενικού πλαισίου της νομοθεσίας της Ευρωπαϊκής Ένωσης για τα τρόφιμα μπορεί να ρυθμίζει επαρκώς τη σύνθεση των ροφημάτων [ποτών] με βάση το γάλα που προορίζονται για μικρά παιδιά και την πληροφόρηση σχετικά με τα χαρακτηριστικά των προϊόντων. Το προαναφερόμενο συμπέρασμα βασιζόταν στις επιστημονικές συμβουλές που είχε εκδώσει το 2013 η Ευρωπαϊκή Αρχή για την Ασφάλεια των Τροφίμων (στο εξής: Αρχή) σχετικά με τα παρασκευάσματα για μικρά παιδιά (5), στις οποίες σημειωνόταν ότι τα προϊόντα αυτά «δεν έχουν μοναδικό ρόλο» και ότι «δεν μπορούν να θεωρηθούν αναγκαία για την κάλυψη των διατροφικών απαιτήσεων των μικρών παιδιών» σε σύγκριση με άλλα τρόφιμα που μπορούν να περιλαμβάνονται στο κανονικό τους διαιτολόγιο.
                  
               
                     (9)
                  
                  
                     Συνεπώς, από τις 20 Ιουλίου 2016, τα ροφήματα με βάση το γάλα για μικρά παιδιά θεωρούνται κανονικά τρόφιμα και, επομένως, καλύπτονται αποκλειστικά από οριζόντιους κανόνες της νομοθεσίας της Ευρωπαϊκής Ένωσης για τα τρόφιμα.
                  
               
                     (10)
                  
                  
                     Στην περίπτωση που ένα κράτος μέλος θέτει εμπόδιο στο εμπόριο, αυτό θα πρέπει να γίνεται με την επιφύλαξη των διατάξεων των άρθρων 34 και 36 της Συνθήκης και να είναι κατάλληλο και αναλογικό προς τον δικαιολογημένο στόχο που επιδιώκεται. Όσον αφορά την αναλογικότητα, το μέτρο δεν θα πρέπει να υπερβαίνει τα αναγκαία όρια για την αποτελεσματική προστασία του δικαιολογημένου στόχου.
                  
               
                     (11)
                  
                  
                     Οι ολλανδικές αρχές δεν προσκομίζουν επιστημονικά στοιχεία που να στηρίζουν την επιχειρηματολογία τους για την εφαρμογή πρόσθετων κανόνων σε εθνικό επίπεδο και δεν καταδεικνύουν ούτε τεκμηριώνουν την ύπαρξη κινδύνου για την ανθρώπινη υγεία που θα προέκυπτε εάν τα «ροφήματα για νήπια» και το «γάλα για νήπια» δεν συμμορφώνονταν με τις εν λόγω απαιτήσεις ως προς τη σύνθεση. Αντ’ αυτού, εξηγούν ότι το ολλανδικό Συμβούλιο Υγείας διεξάγει επί του παρόντος έρευνα σχετικά με τα διατροφικά πρότυπα καθώς και έρευνα σχετικά με το διαιτολόγιο των παιδιών από τη γέννησή τους έως την ηλικία των δύο ετών και ότι, με βάση τα αποτελέσματα αυτά και τις συμβουλές, μπορεί να εξεταστεί το ενδεχόμενο προσαρμογής του σχεδίου διατάγματος.
                  
               
                     (12)
                  
                  
                     Επιπλέον, οι ολλανδικές αρχές δεν έχουν παράσχει επιστημονικά στοιχεία που να θέτουν υπό αμφισβήτηση τις επιστημονικές συμβουλές που εξέδωσε η Αρχή το 2013 (6) και στις οποίες βασίστηκε η Επιτροπή για την εξαγωγή των συμπερασμάτων της στην έκθεση που υπέβαλε το 2016. Σύμφωνα με τα συμπεράσματα της έκθεσης της Επιτροπής του 2016 σχετικά με τα ροφήματα με βάση το γάλα και τα συναφή προϊόντα που προορίζονται για μικρά παιδιά, διαπιστωνόταν ότι δεν υπάρχει αναγκαιότητα θέσπισης ειδικών διατάξεων για τις απαιτήσεις ως προς τη σύνθεση όπως αυτές που περιέχονται στο κοινοποιημένο σχέδιο για τα τρόφιμα που καταναλώνονται από μικρά παιδιά.
                  
               
                     (13)
                  
                  
                     Συνεπώς, οι ολλανδικές αρχές δεν παρέχουν καμία επιστημονική αιτιολόγηση που να τεκμηριώνει την αναγκαιότητα θέσπισης ειδικών απαιτήσεων ως προς τη σύνθεση όσον αφορά τις «άλλες ουσίες» για τα προϊόντα που κυκλοφορούν στην αγορά ως «ροφήματα για νήπια» και «γάλα για νήπια».
                  
               
                     (14)
                  
                  
                     Σύμφωνα με τις διατάξεις του άρθρου 12 παράγραφος 2 του κανονισμού (ΕΚ) αριθ. 1925/2006, η Επιτροπή ζήτησε, στις 5 Οκτωβρίου 2020, τη γνώμη της μόνιμης επιτροπής για την τροφική αλυσίδα και την υγεία των ζώων.
                  
               
                     (15)
                  
                  
                     Βάσει των προαναφερόμενων παρατηρήσεων, στις 27 Ιανουαρίου 2021 η Επιτροπή εξέδωσε αρνητική γνώμη για το κοινοποιημένο σχέδιο, σύμφωνα με το άρθρο 12 παράγραφος 3 του κανονισμού (ΕΚ) αριθ. 1925/2006, ιδίως όσον αφορά τα άρθρα 3 και 4 του σχεδίου και οφείλει να κινήσει τη διαδικασία που προβλέπεται στο άρθρο 12 παράγραφος 3 του εν λόγω κανονισμού.
                  
               
                     (16)
                  
                  
                     Θα πρέπει να ζητηθεί, επομένως, από τις ολλανδικές αρχές να μη θεσπίσουν τις διατάξεις των άρθρων 3 και 4 του εν λόγω σχεδίου διατάγματος, δεδομένου ότι, βάσει των προαναφερόμενων παρατηρήσεων, δεν έχουν παράσχει την απαραίτητη αιτιολόγηση για τη θέσπισή τους και ότι οι διατάξεις των άρθρων αυτών αποτέλεσαν αντικείμενο αρνητικής γνώμης που εξέδωσε η Επιτροπή από τις 27 Ιανουαρίου 2021.
                  
               
                     (17)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο μόνο
            Το Βασίλειο των Κάτω Χωρών, βάσει των παρατηρήσεων που διατύπωσε η Επιτροπή στην αρνητική της γνώμη και της παρούσας απόφασης, δεν θεσπίζει τις διατάξεις των άρθρων 3 και 4 του σχεδίου διατάγματος σχετικά με τα ροφήματα για νήπια και με το γάλα για νήπια, στο πλαίσιο του νόμου για τα βασικά προϊόντα, σχέδιο το οποίο κοινοποίησε στην Επιτροπή σύμφωνα με το άρθρο 11 παράγραφος 2 στοιχείο β) του κανονισμού (ΕΚ) αριθ. 1925/2006 και το οποίο αποτέλεσε αντικείμενο αρνητικής γνώμης της Επιτροπής, που κοινοποιήθηκε στις ολλανδικές αρχές στις 27 Ιανουαρίου 2021.
            Η παρούσα απόφαση απευθύνεται στο Βασίλειο των Κάτω Χωρών.
         
         
            Βρυξέλλες, 24 Ιανουαρίου 2022.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 404 της 30.12.2006, σ. 26.
         
            (2)  Κατ’ εξουσιοδότηση κανονισμός (ΕΕ) 2016/127 της Επιτροπής, της 25ης Σεπτεμβρίου 2015, για τη συμπλήρωση του κανονισμού (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου όσον αφορά τις ειδικές απαιτήσεις ως προς τη σύνθεση και τις πληροφορίες για τα παρασκευάσματα για βρέφη και τα παρασκευάσματα δεύτερης βρεφικής ηλικίας, καθώς και όσον αφορά τις απαιτήσεις πληροφόρησης σχετικά με τη διατροφή των βρεφών και των μικρών παιδιών (ΕΕ L 25 της 2.2.2016, σ. 1).
         
            (3)  Κανονισμός (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, για τα τρόφιμα τα οποία προορίζονται για βρέφη και μικρά παιδιά και για τα τρόφιμα που προορίζονται για ειδικούς ιατρικούς σκοπούς, και ως υποκατάστατα του συνόλου του διαιτολογίου για τον έλεγχο του σωματικού βάρους και για την κατάργηση της οδηγίας 92/52/ΕΟΚ του Συμβουλίου, των οδηγιών της Επιτροπής 96/8/ΕΚ, 1999/21/ΕΚ, 2006/125/ΕΚ και 2006/141/ΕΚ, της οδηγίας 2009/39/ΕΚ του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 41/2009 και (ΕΚ) αριθ. 953/2009 (ΕΕ L 181 της 29.6.2013, σ. 35).
         
            (4)  Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τα παρασκευάσματα για μικρά παιδιά (COM/2016/0169 final).
         
            (5)  Ομάδα της EFSA για τα διαιτητικά προϊόντα, τη διατροφή και τις αλλεργίες, 2013, Scientific Opinion on nutrient requirements and dietary intakes of infants and young children in the European Union (Επιστημονική γνώμη σχετικά με τις θρεπτικές ανάγκες και την πρόσληψη ουσιών με τη διατροφή για τα βρέφη και τα μικρά παιδιά στην Ευρωπαϊκή Ένωση), EFSA Journal 2013·11(10):3408.
         
            (6)  Ό.π.